豐湖歌
作者：楊傑
朝代：宋

paragraphs: 惠州風土隔世埃，使我南望長徘徊。
昔年霹靂轟蓬莱，六鼇踉蹌海面開。
一峰崪屼九霄落，萬里怒濤推擁来。
至今浮在羅山畔，玉閣石梁插天半。
世人可見莫可登，雪棧雲梯知幾層。
近聞更有豐湖好，環匝亭臺映洲島。
野叟忘機鷗鷺閒，寒潭無浪蛟龍老。
雲歸洞府月滿灣，客卷綸車魚在藻。
白玉抽苗萬盖圓，翠光期壓王孫草。
天髙日暖荔枝香，風撼一川紅瑪瑙。
主人丹鼎飛金虎，豐湖無根豈能住。
一日地軸如走丸，隨逐浮山還舊處。